**Ministru kabineta noteikumu projekta**

**„Zemes ierīcības projekta izstrādes noteikumi”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Zemes ierīcības likuma pārejas noteikumu 10.punkts (stājās spēkā 2016.gada 1.janvārī) paredz Ministru kabinetam līdz 2016.gada 1.jūnijam izdot noteikumus par kārtību, kādā izstrādā un apstiprina zemes ierīcības projektu un tā grozījumus, to saturu, prasībām paskaidrojuma rakstam un grafiskajai daļai, kā arī par datu un dokumentu aprites kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Izdodot jaunus noteikumus (turpmāk – noteikumu projekts), zemes ierīcības projekta izstrādē tiek novērstas nepilnības iepriekš spēkā esošajos Ministru kabineta 2011.gada 12.aprīļa noteikumos Nr.288 „Zemes ierīcības projekta izstrādes noteikumi” (turpmāk – noteikumi Nr.288), kā arī šādas pretrunas ar likumu un citiem normatīvajiem aktiem.  1. Atbilstoši Zemes ierīcības likumam no 2016.gada 1.janvāra Valsts zemes dienestam vairs nav pienākuma sniegt atzinumu par zemes ierīcības projekta grafiskajā daļā attēloto nekustamā īpašuma objekta apgrūtinājumu atbilstību normatīvajos aktos noteiktajām datu sagatavošanas tehniskajām prasībām un zemes vienību robežu atbilstību Nekustamā īpašuma valsts kadastra informācijas sistēmas (turpmāk – Kadastra informācijas sistēmas) datiem. Līdz ar to, salīdzinot noteikumu projekta regulējumu ar noteikumu Nr.288 regulējumu, ir paredzēts no zemes ierīcības projekta izstrādes procesa izslēgt divus posmus – zemes ierīcības projekta grafiskās daļas iesniegšanu Valsts zemes dienesta reģionālajā nodaļā un atzinuma sniegšanu. Atteikšanās no atzinuma sniegšanas samazinās administratīvo slogu zemes ierīcības projektu izstrādātājiem (turpmāk – zemes ierīkotājiem), kā arī saīsināsies zemes ierīcības projekta izstrādes laiks, ļaujot zemes ierīcības projekta ierosinātājam – Zemes ierīcības likuma 5. vai 14.pantā minētai personai un institūcijai (turpmāk – ierosinātājs) ātrāk realizēt zemes ierīcības darbu ieceri.  2. Atbilstoši Zemes ierīcības likumā noteiktajam nepieciešams paredzēt, ka turpmāk zemes ierīcības projekts tiks izstrādāts elektroniskā formā.  Elektroniskās dokumenta formas ieviešanai noteikumu projekta 21., 22., 23., 24. un 25.punkts paredz noteikt kārtību elektroniskai zemes ierīcības projekta saskaņošanai un iesniegšanai vietējā pašvaldībā apstiprināšanai.  Zemes ierīkotājs zemes ierīcības projekta grafiskās daļas projektu elektroniskai saskaņošanai varēs nosūtīt visām nepieciešamajām institūcijām vienlaicīgi. Lai nodrošinātu iespēju institūcijām, kuras neizmanto \*.dwg, \*.dgn vai \*.shp datņu formātus, pārlūkot sagatavotā zemes ierīcības projekta grafiskās daļas projektu, noteikumu projekta 15.punkts paredz institūcijām, izsniedzot zemes ierīcības projekta nosacījumus, norādīt formātu (vektordatu vai portatīvā dokumenta (PDF) formātā), kādā tām saskaņošanai projekts nosūtāms.  Lai reglamentētu zemes ierīcības projekta izstrādes laiku, noteikumu projekta 22.punkts paredz, ka institūcijas, kas projekta saskaņošanas nepieciešamību norādījušas projekta izstrādes nosacījumos, zemes ierīcības projekta grafiskās daļas projektu saskaņo ne vēlāk kā 15 darbdienu laikā pēc tā saņemšanas vai sniedz motivētu atteikumu, ja nav izpildītas tās izsniegto nosacījumu prasības. Noteikumu projekta 22.punkts paredz noteikt, ka zemes ierīcības projekta grafiskās daļas projekta saskaņojumu attiecīgās institūcijas zemes ierīkotājam varēs sniegt, atsūtot elektroniski parakstītu zemes ierīcības projekta grafiskās daļas projektu, kurā izvietots saskaņojuma uzraksts vai atzīme par tā saskaņojumu, vai elektronisku dokumentu par projekta grafiskās daļas projekta saskaņošanu. Lai nodrošinātu zemes ierīcības projekta saskaņošanas ērtumu, saskaņošanas institūcija, kurā lēmumus pieņem koleģiāli (komisijā, komercsabiedrības valdē u.tml.), zemes ierīkotājam varēs nosūtīt elektroniskā pasta vēstuli ar informāciju par koleģiālās institūcijas (komisijas, komercsabiedrības valdes u.tml.) lēmumu, ar kuru saskaņots zemes ierīcības projekta grafiskās daļas projekts. Pēc saskaņojuma saņemšanas zemes ierīkotājs sagatavos zemes ierīcības projekta grafiskās daļas gala versiju, kurā tabulas veidā tiks norādīta informācija par saņemto saskaņojumu.  Noteikumu projekta 26.punkts paredz noteikt, ka pēc zemes ierīcības projekta saņemšanas apstiprināšanai vietējā pašvaldība izdod administratīvo aktu par tā apstiprināšanu vai noraidīšanu. Zemes ierīcības projekta elektroniskās formas ieviešanas dēļ uz zemes ierīkotāja parakstītās zemes ierīcības projekta grafiskās daļas nav iespējams attēlot vietējās pašvaldības spiedoga atzīmi, kas satur informāciju par lēmumu, ar kuru apstiprināts zemes ierīcības projekts, kā tas bija noteikts noteikumos Nr.288. Lai nodrošinātu sasaisti starp vietējās pašvaldības pieņemto lēmumu par zemes ierīcības projekta apstiprināšanu un attiecīgo zemes ierīcības projekta grafisko daļu, kuru zemes kadastrālajā uzmērīšanā sertificētā persona izmanto zemes ierīcības projekta īstenošanai, vietējai pašvaldībai lēmumā par zemes ierīcības projekta apstiprināšanu būtu jāidentificē apstiprinātais zemes ierīcības projekts (t.i., norādot lēmumā par zemes ierīcības projekta apstiprināšanu gan tās zemes vienības kadastra apzīmējumu, kurai izstrādāts zemes ierīcības projekts, gan zemes ierīcības projekta grafiskās daļas rekvizītus (attiecīgā zemes ierīkotāja vārdu, uzvārdu, datumu un laiku, kad tas minēto dokumentu ir parakstījis).  Lai gan noteikumu projekts paredz zemes ierīcības projektu izstrādāt elektroniskā formā, noteikumu projekta 11.2.apakšpunkts un 26.punkts neizslēdz iespēju izsniegt zemes ierīcības projekta nosacījumus un apstiprināt zemes ierīcības projektu papīra formā. Proti, tiesību normās nav dotas norādes, ka nosacījumi ir pieprasāmi un izsniedzami tikai elektroniskā formā, tāpat nav norādīts, ka lēmums par projekta apstiprināšanu izdodams vienīgi elektroniskā formā. Līdz ar to, kur regulējums neparedz speciālu dokumenta formu, dokumenta izdevējam pastāv izvēles brīvība.  3. Noteikumu projekta 44.4.apakšpunkts paredz zemes ierīcības projektā iekļaut saņemtos saskaņojumus (t.i., tajā iekļaujama ne tikai zemes ierīcības projekta grafiskā daļa, bet arī saskaņotie grafiskās daļas projekti, kuros attēlots saskaņojuma uzraksts vai atzīme par saskaņojumu, vai elektroniskais dokuments par projekta grafiskās daļas projekta saskaņošanu, vai arī no attiecīgās institūcijas saņemta elektroniskā pasta vēstule, kurā iekļauta informācija par koleģiālās institūcijas (komisijas, komercsabiedrības valdes u.tml.) lēmumu, ar kuru tika saskaņots zemes ierīcības projekta grafiskās daļas projekts).  Lai uzlabotu zemes ierīcības projekta lietošanas ērtumu gan ierosinātājam, gan vietējai pašvaldībai, noteikumu projekta 46.punkts paredz, ka zemes ierīkotājs papīra formā saņemtajam dokumenta oriģinālam vai tā atvasinājumam izgatavo elektronisko kopiju, tomēr neapliecina elektroniskās kopijas pareizību (tātad zemes ierīcības projekts nesatur neskaitāmas elektroniski parakstītas datnes). Lietā ir jāievieto dokumentu elektroniskās neapliecinātas kopijas. Tāpat, lai uzlabotu zemes ierīcības projekta pārskatīšanas ērtumu gan vietējai pašvaldībai, gan ierosinātājam, noteikumu projekta 31.5. un 32.8.apakšpunkts paredz, ka visi zemes ierīcības projektā vai tā grozījumos ietveramie dokumenti pirms tā iesniegšanas vietējā pašvaldībā apstiprināšanai apvienojami vienā portatīvā dokumenta formāta (PDF) failā un pievienojami ar drošu elektronisko parakstu parakstāmajā un ar laika zīmogu iezīmējamā zemes ierīcības projektā vai tā grozījumos.  Dokumenti papīra formā zemes ierīkotāja lietvedībā glabājami visu Zemes ierīcības likumā norādīto zemes ierīcības projekta īstenošanas termiņu, t.i., četrus gadus.  4. Lēmumu par zemes ierīcības projekta apstiprināšanu pašvaldība paziņo ierosinātājam saskaņā ar Administratīvā procesa likuma 70.pantu. Apstiprināto zemes ierīcības projektu pēc pašvaldības lēmuma saņemšanas ierosinātājs pieprasa un saņem no zemes ierīkotāja. Noteikumu projekta 48.punktā paredzēts noteikt, ka zemes ierīkotājs apstiprināto zemes ierīcības projektu ierosinātājam nodod, izmantojot elektronisko datu nesējus vai elektronisko pastu. Turklāt, ievērojot, ka būs gadījumi, kad ierosinātājs nepārvalda elektronisko dokumentu lietošanu, pēc ierosinātāja pieprasījuma zemes ierīcības projekta izstrādē saņemtos un sagatavotos dokumentus, piemēram, paskaidrojuma raksta vai zemes ierīcības projekta grafiskās daļas izdruku, zemes ierīkotājs nodos ierosinātājam klātienē vai pasta sūtījuma veidā.  5. Zemes ierīcības likuma 18.panta pirmā daļa paredz, ka pēc zemes ierīcības projekta izstrādes zemes īpašnieki ar savu parakstu apliecina, ka piekrīt zemes ierīcības projekta īstenošanai, kā arī saskaņo projektētās teritorijas robežas. Noteikumu projekta 24.punkts paredz noteikt, ka ierosinātājs un projektētajā teritorijā iekļauto zemes vienību īpašnieki, ja tie nav projekta ierosinātāji (turpmāk – citi zemes īpašnieki), piekrišanu zemes ierīcības projekta īstenošanai var izteikt un projektētās teritorijas robežu saskaņot, ar drošu elektronisko parakstu un laika zīmogu parakstot zemes ierīcības projektu. Tomēr, ņemot vērā to, ka ne visos gadījumos būs iespējams nodrošināt, ka ierosinātājs un citi zemes īpašnieki elektroniski paraksta zemes ierīcības projektu, noteikumu projekta 24.punktā ierosinātājam un citiem zemes īpašniekiem paredzēti divi zemes ierīcības projekta saskaņošanas veidi. Viens no tiem paredz, ka zemes ierīkotājs sagatavo zemes ierīcības projekta grafisko daļu portatīvā dokumenta (PDF) formātā, izdrukā to, iepazīstina ar to ierosinātāju un citus zemes īpašniekus, un tie paraksta sagatavoto zemes ierīcības projekta grafiskās daļas portatīvā dokumenta (PDF) formāta izdruku, tādejādi apliecinot, ka saskaņo projektētās teritorijas robežas un piekrīt projekta īstenošanai. Kā otru zemes ierīcības projekta saskaņošanas veidu, gadījumos, ja ierosinātājs vai cits zemes īpašnieks nelieto elektronisko parakstu, noteikumu projekta 25.punkts paredz ierosinātāja un cita zemes īpašnieka saskaņojumu par projektētās teritorijas robežām un piekrišanu projekta īstenošanai iesniegt zemes ierīkotājam rakstiski brīvā formā pēc tam, kad zemes ierīkotājs ir iepazīstinājis ierosinātāju vai citu zemes īpašnieku ar sagatavoto zemes ierīcības projektu.  Zemes ierīcības projektam ierosinātāja vai cita zemes īpašnieka apliecinājums pievienojams tikai gadījumā, ja tas zemes ierīcības projekta grafisko daļu neparakstīs ar elektronisko parakstu un laika zīmogu. Savukārt, ja ierosinātājs zemes ierīcības projektu parakstīs elektroniski, tad kā apliecinājums zemes ierīcības projekta īstenošanas piekrišanai un projektētās teritorijas robežu saskaņošanai kalpos ierosinātāja vai cita zemes īpašnieka elektroniski parakstītais zemes ierīcības projekts un minētais apliecinājums kā atsevišķs dokuments zemes ierīcības projektam nav jāpievieno.  Ierosinātāja un citu zemes īpašnieku saskaņojumi – to parakstītā zemes ierīcības projekta grafiskās daļas izdrukas elektroniskā kopija vai rakstiski brīvā formā sagatavota un ierosinātāja vai cita zemes īpašnieka parakstītā apliecinājuma elektroniskā kopija, neapliecinot šo dokumentu pareizību saskaņā ar normatīvo aktu prasībām, – zemes ierīkotājam jāpievieno zemes ierīcības projektam atbilstoši noteikumu projekta 31.3.apakšpunktam, bet šo iepriekš minēto dokumentu oriģināli glabājami atbilstoši noteikumu projekta 46.punktā noteiktajam.  6. Zemes ierīcības likums paredz iespēju veikt grozījumus zemes ierīcības projektā gadījumos, ja iecerētās izmaiņas neattiecas uz visu projektēto teritoriju (projektētajām zemes vienībām) un izmaiņu skartajām projektētajām zemes vienībām zemes kadastrālās uzmērīšanas dati vēl nav reģistrēti Kadastra informācijas sistēmā. Noteikumu projekta 30.punkta regulējums paredz, ka zemes ierīcības projektā grozījumus izstrādā, neveicot noteikumu projekta 11.1. un 11.2.apakšpunktā noteiktās darbības. Minētais nozīmē, ka zemes ierīcības projekta grozījumu izstrādei nepieciešamās informācijas iegūšanas un izsniegšanas kārtība u.c. prasības ir analogas zemes ierīcības projekta izstrādē noteiktajām, tomēr, atšķirībā no zemes ierīcības projekta izstrādes procesa, grozījumu izstrādei nav nepieciešams ierosinātāja sākotnējais iesniegums vietējai pašvaldībai un projekta izstrādes nosacījumi. Turklāt minētās darbības veicamas tikai uz izmaiņām pakļauto teritoriju, nevis uz visu zemes ierīcības projektā projektēto teritoriju. Arī grozījumu saturs atšķiras no zemes ierīcības projekta satura, novēršot dokumentu dublēšanu – t.i., noteikumu projekta 32.punktā paredzēts noteikt, ka tajā iekļaujami tādi paši dokumentu veidi, kas iekļaujami zemes ierīcības projektā, ja tie attiecas uz grozījumos ietverto projektēto teritoriju, bet nav nepieciešams grozījumos iekļaut tādus dokumentus kā, piemēram, zemes robežu plānu, kas jau ir ievietots zemes ierīcības projektā.  Tomēr zemes ierīcības projekta grozījumi būs jāsaskaņo ar visām tām institūcijām, kuras bija sniegušas nosacījumus zemes ierīcības projekta izstrādei, gadījumā, ja grozījumu teritorija skar to kompetencē esošos objektus. Piemēram, ja grozījumi veicami valsts aizsargājamo kultūras pieminekļu un to aizsardzības zonu teritorijā, tad tie ir jāsaskaņo ar Valsts kultūras pieminekļu aizsardzības inspekciju. Tāpat zemes ierīcības projekta grozījumi būs jāskaņo ar citiem zemes īpašniekiem, ja šāda prasība norādīta projekta izstrādes nosacījumos.  Lai zemes ierīcības projekts būtu saprotamāks, paskaidrojuma rakstā būs jāapraksta, kādi grozījumi tiek veikti salīdzinājumā ar sākotnēji apstiprināto zemes ierīcības projektu. Tā paša iemesla dēļ arī grafiskajā daļā būs uzskatāmi jāparāda paredzamie grozījumi – ar svītrojumu „X” veidā, piemēram, kura sākotnēji plānotā robeža mainīsies (noteikumu projekta 32.punkts).  7. Dažkārt zemes vienību uzmērīšanā tiek konstatēta robežu savstarpējā neatbilstība (uzmērāmās vai pierobežnieka robežu plānā attēlotās robežas neatbilst patiesajām zemes vienības robežām), līdz ar to var veidoties situācija, kad uzmērītās zemes vienību robežas atšķiras no zemes ierīcības projektā attēlotajām robežām, kuras tiek attēlotas saskaņā ar robežu plānu. Tātad zemes kadastrālā uzmērīšana ir veikta neatbilstoši tiesiskā pamatojuma dokumentam – zemes ierīcības projektam. Lai nepieļautu platību atšķirības, būtu jānovērš robežu neatbilstība, kadastrāli uzmērot attiecīgās zemes vienības un sagatavojot tādu robežu plānu, kurā attēlotās robežas atbilst patiesajām zemes vienības robežām un pēc tam jāizstrādā jauns zemes ierīcības projekts. Tomēr tādējādi paildzinās zemes ierīcības darbu veikšanas laiks. Lai minēto novērstu, noteikumu projekta 10.punkts paredz noteikt, ka zemes ierīcības projekta īstenošanā pieļaujamas atkāpes no tā grafiskajā daļā attēlotajām projektēto zemes vienību robežām un platībām, ja tās radušās robežu neatbilstības novēršanas rezultātā. Tātad tiek paredzēta iespēja robežu neatbilstību novērst zemes ierīcības projekta īstenošanas laikā Ministru kabineta 2011.gada 27.decembra noteikumos Nr.1019 „Zemes kadastrālās uzmērīšanas noteikumi” noteiktajā kārtībā, kas būtiski atvieglos šādu jautājumu risināšanu. Tāpat projektēto zemes vienību robežas un platību izmaiņas pieļaujamas, ja zemes ierīcības projekts izstrādāts ierādītai (ar grafiskām metodēm noteiktai) zemes vienībai, jo šādam kartogrāfiskajam materiālam ir zema precizitāte – noteikumu projekta 37.18.apakšpunkts paredz noteikt, ka šādos gadījumos zemes ierīcības projekta grafiskajā daļā attēlojama piezīme, ka, veicot zemes kadastrālo uzmērīšanu, projektēto zemes vienību platības var tikt precizētas. Abi izņēmuma gadījumi pieļaujami tikai tad, ja zemes kadastrālās uzmērīšanas rezultātā uzmērītās zemes vienības platība iekļaujas vietējās pašvaldības teritorijas plānojumā noteiktajai jaunveidojamās zemes vienības minimālajai platībai un pieļaujamai atkāpei no tās. Šī prasība izriet no Ministru kabineta 2013.gada 30.aprīļa noteikumu Nr.240 „Vispārīgie teritorijas plānošanas, izmantošanas un apbūves noteikumi” 3.nodaļas noteikumiem.  8. Lai nedublētu prasību par to, ka autoceļa vai dzelzceļa būvētājs ierosina pašvaldībā zemes ierīcības projektu un pašvaldība sniedz zemes ierīcības projekta izstrādes nosacījumus par autoceļa vai dzelzceļa būvniecības darbiem, kas saskaņoti ar pašvaldību un attiecīgajām institūcijām gan būvprojekta izstrādes laikā, gan ietekmes uz vidi novērtējuma ziņojuma sagatavošanas procesā, noteikumu projekta 29.punktā ir atrunāts nosacījums par to, ka, izstrādājot zemes ierīcības projektu autoceļu un dzelzceļu izbūvei, ierosinātājam (šajā gadījumā autoceļa vai dzelzceļa būvētājam) nav jāiesniedz vietējā pašvaldībā iesniegums, savukārt vietējai pašvaldībai nav jāizsniedz zemes ierīcības projekta izstrādes nosacījumi.  9. Noteikumi Nr.288 paredzēja, ka pēc tam, kad vietējā pašvaldība ir atļāvusi zemes ierīcības projekta izstrādes uzsākšanu, zemes ierīkotājam noteiktos gadījumos ir jāpieprasa zemes ierīcības projekta izstrādes nosacījumi no Satiksmes ministrijas, Valsts kultūras pieminekļu aizsardzības inspekcijas un valsts akciju sabiedrības „Latvijas Valsts ceļi”.  Ņemot vērā, ka noteikumu projekts jāpiemēro visām pašvaldībām un katras pašvaldības darba apjoms ir atšķirīgs, noteikumu projekta 11.2.apakšpunkts paredz noteikt arī otru zemes ierīcības projekta izstrādes nosacījumu pieprasīšanas kārtību – pašvaldība, izdodot savus nosacījumus, norāda informāciju par projekta izstrādes nosacījumu pieprasīšanu no 14.punktā minētajām institūcijām; zemes ierīkotājs, saņemot no ierosinātāja pašvaldības izdotos projekta izstrādes nosacījumus, pats pieprasa projekta izstrādes nosacījumus no noteikumu projekta 14.punktā minētajām institūcijām.  Tātad, vietējai pašvaldībai, izvērtējot savus resursus, tiek dota izvēle pieprasīt pašai zemes ierīcības projekta izstrādes nosacījumus no noteikumu 14.punktā minētajām institūcijām, vai, izdodot nosacījumus, norādīt informāciju par projekta izstrādes nosacījumu pieprasīšanu zemes ierīkotājam. Ja vietējā pašvaldība pati pieprasa projekta izstrādes nosacījumus, tā no institūcijām saņemtos nosacījumus apkopo un ierosinātājam izsniedz vienotā dokumentā kopā ar saviem projekta izstrādes nosacījumiem. Izsniedzot zemes ierīcības projekta nosacījumus (ar vēstuli) vai pieņemot lēmumu par atteikumu izsniegt nosacījumus, pašvaldībai jāņem vērā Administratīvā procesa likuma 64.panta pirmajā daļā noteiktais viena mēneša termiņš no iesnieguma par projekta izstrādi saņemšanas dienas. Ja vietējā pašvaldība pēc zemes ierīcības projekta nosacījumu saņemšanas konstatē, ka ir izdodams atteikums izdot zemes ierīcības projekta nosacījumus un lēmuma pieņemšanai viena mēneša termiņu nav iespējams ievērot, tad vietējā pašvaldība pieņem lēmumu par termiņa pagarināšanu atbilstoši Administratīvā procesa likuma 64.panta otrajai daļai.  Noteikumu projekta 12.1.apakšpunkts paredz noteikt, ka ierosinātājs iesniegumā par zemes ierīcības projekta izstrādi iekļauj informāciju par iecerēto rīcību ar zemes vienību pēc zemes ierīcības projekta īstenošanas (ko tieši ierosinātājs plāno uzsākt zemes vienībā). Saņemto informāciju vietējā pašvaldība norāda zemes ierīcības projekta izstrādes nosacījumos vai, pieprasot projekta izstrādes nosacījumus, nodod minētajām institūcijām, lai tās varētu veikt pilnvērtīgu zemes ierīcības projekta ieceres izvērtēšanu un sagatavot atbilstošus zemes ierīcības projekta izstrādes nosacījumus.  Ievērojot, ka atbilstoši noteikumiem Nr.288 Dabas aizsardzības pārvalde neizsniedza zemes ierīcības projekta izstrādes nosacījumus, taču praksē vienlaicīgi ar informāciju par mikroliegumiem un īpaši aizsargājamo dabas teritoriju robežām un to aizsardzības režīmu tiek izsniegti arī nosacījumi zemes ierīcības projekta izstrādei, noteikumu projekta 14.3.apakšpunktā Dabas aizsardzības pārvalde ir iekļauta kā viena no institūcijām, kuru norāda zemes ierīcības projekta izstrādes nosacījumos, no kuras zemes ierīkotājam ir jāpieprasa zemes ierīcības projekta izstrādes nosacījumi vai no kurām vietējā pašvaldība pieprasa zemes ierīcības projekta izstrādes nosacījumus, lai lemtu par tā izstrādes uzsākšanu.  Savukārt atšķirībā no noteikumiem Nr.288 noteikumu projekts vairs neparedz noteikt prasību pieprasīt zemes ierīcības projekta izstrādes nosacījumus no Satiksmes ministrijas ne gadījumos, ja projektētā teritorija atrodas transporta infrastruktūras attīstībai nepieciešamajā teritorijā, ne arī gadījumos, ja projektētā teritorija atrodas valsts nozīmes civilās aviācijas lidlauka teritorijā, jo atbilstoši Satiksmes ministrijas norādītajam tā zemes ierīcības projekta izstrādes nosacījumos nevar izvirzīt tādas prasības, kas neatbilst pašvaldības teritorijas plānojumā un tā izmantošanas un apbūves noteikumos noteiktajam.  Noteikumu projekta 15.punkts paredz noteikt, ka, izsniedzot zemes ierīcības projekta izstrādes nosacījumus, institūcijām vienlaikus jānorāda, vai zemes ierīcības projekta grafiskā daļa zemes ierīkotājam ir jāsaskaņo ar zemes ierīcības projekta nosacījumu sniedzējas institūciju, kā arī formātu, kādā zemes ierīcības projekts nosūtāms saskaņošanai – vektordatu vai portatīvā dokumenta (PDF) formātā. Minētā prasība par zemes ierīcības projekta saskaņošanu noteikumos Nr.288 bija noteikta kā obligāta. Noteikumu projekta risinājums zemes ierīcības projekta nosacījumu sniedzējas institūcijai ļaujot izvēlēties, vai skaņošana ar tām ir nepieciešama, rada iespēju mazināt administratīvo slogu, kā arī saīsināt zemes ierīcības projekta izstrādes laiku. Lai reglamentētu zemes ierīcības projekta izstrādes laiku, noteikumu projekta 15.punkts paredz noteikt, ka Valsts kultūras pieminekļu aizsardzības inspekcijai, valsts akciju sabiedrībai „Latvijas Valsts ceļi”, Dabas aizsardzības pārvaldei un citām institūcijām, ko noteikusi vietējā pašvaldība un kurām pieprasīti zemes ierīcības projekta izstrādes nosacījumi, tie jāizsniedz ne vēlāk kā 15 darbdienu laikā.  Lai izvairītos no situācijām, kad pašvaldība ir atļāvusi izstrādāt zemes ierīcības projektu un zemes ierīkotājs minēto darbu ir uzsācis, bet kāda no iepriekš minētajām institūcijām sniedz viedokli, ka zemes ierīcības projektā iecerētā darbība nav īstenojama, kā arī, lai izvairītos no situācijām, kad zemes ierīkotājs minētos nosacījumus pretēji normatīvo aktu prasībām nav pieprasījis, noteikumu projekta 11.2.apakšpunkts paredz noteikt, ka vietējā pašvaldība pēc iesnieguma saņemšanas par zemes ierīcības projekta izstrādi pieprasa zemes ierīcības projekta izstrādes nosacījumus no noteikumu projekta 14.punktā minētajām institūcijām. Minētais šobrīd praksē tiek veiksmīgi īstenots Cēsu novada pašvaldībā.  10. Noteikumi Nr.288 paredzēja, ka vietējā pašvaldība pēc zemes ierīkotāja pieprasījuma izsniedz spēkā esoša vietējās pašvaldības teritorijas plānojuma un detālplānojuma grafisko un teksta daļu. Ministru kabineta 2014.gada 14.oktobra noteikumi Nr.628 „Noteikumi par pašvaldību teritorijas attīstības plānošanas dokumentiem” paredz vietējās pašvaldības plānošanas dokumentus ievietot Teritorijas attīstības plānošanas informācijas sistēmā, kur tie būs publiski pieejami attiecīgās sistēmas publiskajā daļā valsts vienotajā ģeotelpiskās informācijas portālā. Tomēr, ja zemes ierīcības projekta izstrādei nepieciešamais teritorijas plānojums, lokālplānojums un detālplānojums vēl nav publicēts minētajā portālā, noteikumu projekta 54.punkts paredz noteikt, ka tos pēc zemes ierīkotāja vai komersanta pieprasījuma izsniedz vietējā pašvaldība. 11. Šobrīd atsevišķās pašvaldībās (Rīgas pilsētā, Jelgavas pilsētā un Jelgavas novadā) notiek automatizēta datu par nekustamā īpašuma lietošanas mērķa noteikšanu vai maiņu nodošana Valsts zemes dienestam datu aktualizēšanai Kadastra informācijas sistēmā, kas ir iespējama tikai tad, ja zemes vienībām ir piešķirti kadastra apzīmējumi, kas kalpo kā identifikators. Ņemot vērā to, ka praksē pašvaldība lēmumu par nekustamā īpašuma lietošanas mērķi pieņem, apstiprinot zemes ierīcības projektu, t.i., nosaka nekustamā īpašuma lietošanas mērķi projektētām zemes vienībām, lai šo automātisko procedūru (noteiktā nekustamā īpašuma lietošanas mērķa paziņošanu) būtu iespējams veikt ne tikai esošām zemes vienībām, bet arī projektētajām, tad jau zemes ierīcības projektā jābūt iekļautai informācijai par projektēto zemes vienību kadastra apzīmējumiem. Tādējādi noteikumu projekta 17.2.1.apakšpunkts paredz noteikt, ka projektēto zemes vienību kadastra apzīmējumi saņemami no Valsts zemes dienesta jau zemes ierīcības projekta izstrādes laikā, nevis kā iepriekš – tikai pēc zemes ierīcības projekta apstiprināšanas un nodošanas Valsts zemes dienesta arhīvā. Noteikumu projekts paredz noteikt, ka zemes ierīkotājs no Valsts zemes dienesta saņems ne tikai informāciju un dokumentus noteikumos Nr.288 norādītajā apjomā, bet arī projektēto zemes vienību kadastra apzīmējumus, kurus zemes ierīkotājs saskaņā ar noteikumu projekta 37.5. un 37.14.1.apakšpunktu attēlos arī zemes ierīcības projekta grafiskajā daļā. Tādējādi pašvaldība vienlaicīgi ar lēmuma par zemes ierīcības projekta apstiprināšanu pieņemšanu noteiks nekustamā īpašuma lietošanas mērķi zemes vienībām ar konkrētu identifikatoru, ļaujot attiecīgus datus nodot tiešsaistē Valsts zemes dienestam. Zemes ierīcības projekta izstrādes laikā projektēto zemes vienību kadastra apzīmējumu pieprasīšana notiks līdzīgi tam, kā to pašlaik veic kadastrālās uzmērīšanas speciālisti, uzsākot projektēto zemes vienību uzmērīšanu, – izmantojot Valsts zemes dienesta datu publicēšanas un e-pakalpojumu portālu www.kadastrs.lv. Tā kā šī pakalpojuma tehnoloģiskais risinājums ir pilnībā automatizēts, pieprasītos kadastra apzīmējumus projektētajām zemes vienībām zemes ierīkotājs saņems tiešsaistē portāla www.kadastrs.lv sadaļā „Mans konts”. Līdzīgu procedūru iespējams piemērot arī detālplānojuma izstrādē – atbilstoši Ministru kabineta 2014.gada 14.oktobra noteikumu Nr.628 „Noteikumi par pašvaldību teritorijas attīstības plānošanas dokumentiem” 140.punktam gadījumos, ja detālplānojuma ietvaros plānota zemes vienības sadalīšana, tad to veic attiecīgā jomā sertificēta persona, tātad zemes ierīkotājs, kurš varēs pieprasīt kadastra apzīmējumus detālplānojumā projektētajām zemes vienībām. Jāatzīmē, ka projektēto zemes vienību kadastra apzīmējumi pieprasāmi tikai pēc tam, kad ir skaidrs projektēšanas risinājums (projektēto zemes vienību platība un konfigurācija), t.sk. kad saņemts attiecīgs saskaņojums zemes platības „Cits zemes lietojums” (detalizētāku informāciju skatīt anotācijas I sadaļas 2.punkta 14.apakšpunktā) gadījumā, ja to plānots iekļaut projektētās zemes vienības sastāvā. Lai izvairītos no nekorektu datu uzkrāšanas Kadastra informācijas sistēmā, noteikumu projekta 20.punkts paredz noteikt, ka gadījumā, ja projekta izstrādes gaitā pēc tam, kad ir pieprasīti projektēto zemes vienību kadastra apzīmējumi, tiek mainīts projektēto zemes vienību skaits un platība, tad zemes ierīkotājam ir pienākums par to informēt Valsts zemes dienestu uz tā tīmekļa vietnē norādīto elektroniskā pasta adresi, lai tas veiktu attiecīgo kadastra datu aktualizāciju.  Projektēto zemes vienību pirmsreģistrācija Kadastra informācijas sistēmā projektēšanas stadijā (zemes ierīcības projekta izstrādes laikā) sakrīt ar būvju pirmsreģistrācijas procesu būvniecības informācijas sistēmā, kas arī tiek veikts projektēšanas stadijā, vēl pirms būve ir nodota ekspluatācijā.  12. Noteikumu projekta 18.punktā ir paredzēts noteikt no Kadastra informācijas sistēmas saņemamās informācijas sastāvu. Salīdzinot ar noteikumiem Nr.288, noteikumu projektā ir precizēti Kadastra informācijas sistēmas informācijas bloku nosaukumi atbilstoši normatīvajiem aktiem kadastra informācijas pieprasīšanas un izsniegšanas jomā.  13. Procedūru vienkāršošanas ietvaros paredzēts, ka zemes ierīcības projekta grafiskā daļa nebūs jāsaskaņo ar ārējo inženiertīklu un inženierbūvju turētājiem, ja šo objektu apgrūtinātā teritorija skar projektēto teritoriju. Sākotnēji šāda prasība noteikumos Nr.288 bija noteikta, jo zemes ierīcības projekts bija viens no Aizsargjoslu datu bāzes datu ieguves avotiem, tādēļ zemes ierīcības projektā ietvertajai informācijai bija jābūt aktuālai un pārbaudītai. Līdz ar Apgrūtināto teritoriju informācijas sistēmas izveidi dati par šiem objektiem un tiem noteiktajām aizsargjoslām tiks iegūti no ārējo inženiertīklu un inženierbūvju turētājiem un citām institūcijām, t.i., zemes ierīcības projekts nebūs datu ieguves avots.  Līdz ar to zemes ierīcības projektā attēlotie objekti un to aizsargjoslas kalpos tikai kā informatīvs materiāls zemes īpašniekiem, turklāt jāņem vērā, ka apgrūtinājumi tiek precizēti zemes ierīcības projekta īstenošanas jeb zemes kadastrālās uzmērīšanas laikā. Tādējādi nav nepieciešams veikt zemes ierīcības projekta grafiskajā daļā attēloto ārējo inženiertīklu un inženierbūvju un to aizsargjoslu speciālu saskaņošanu.  14. Ministru kabineta 2011.gada 27.decembra noteikumu Nr.1019 „Zemes kadastrālās uzmērīšanas noteikumi” 295.1punkts paredz, ka platību „Cits zemes lietojums” noteiktos gadījumos iekļauj uzmērāmās zemes vienības sastāvā, ja ir saņemts attiecīgā objekta (kura uzturēšanai izdalīta platība ar norādi „Cits zemes lietojums”) īpašnieka vai, ja tāda nav, tiesiskā valdītāja saskaņojums šādai darbībai (turpmāk – objekta īpašnieka saskaņojums). Ņemot vērā to, ka zemes ierīcības projekts ir viens no zemes kadastrālās uzmērīšanas tiesiskā pamatojuma dokumentiem, tad, lai saskaņotu tiesību normas zemes kadastrālās uzmērīšanas un zemes ierīcības jomā, arī noteikumu projekta 8.punkts paredz noteikt, ka projektētās zemes vienības sastāvā iekļauj platību „Cits zemes lietojums” tad, ja ir saņemts objekta īpašnieka saskaņojums.  15. Noteikumu projekta 37.16.apakšpunkts paredz attēlot datus par projektētās zemes vienības zemes robežu plānā atzīmētajā platībā ar norādi „Cits zemes lietojums” esošā objekta īpašnieka saskaņojumu zemes ierīcības projekta grafiskajā daļā piezīmes veidā (dokumenta izdevējiestādes nosaukumu, dokumenta veidu, numuru un izdošanas datumu). Atzīme uz zemes ierīcības projekta grafiskās daļas apliecina, ka objekta īpašnieka saskaņojums jau ir saņemts, līdz ar to atkārtota objekta īpašnieka saskaņojuma pieprasīšana (zemes ierīcības projekta īstenošanas laikā) nav lietderīga.  Jāatzīmē, ka noteikumu projekta 1.pielikumā attēlotajā zemes ierīcības projekta grafiskās daļas piemērā atspoguļots gadījums, kad no objekta īpašnieka nav saņemts saskaņojums projektētās zemes vienības platībā iekļaut zemes platību „cits zemes lietojums”. Līdz ar to noteikumu projekta 1.pielikumā norādītajā piemērā zemes platība “cits zemes lietojums” neietilpst projekta teritorijā un, neskatoties uz to, ka tai saskaņā ar Ministru kabineta 2012.gada 10.aprīļa noteikumu Nr.263 „Kadastra objekta reģistrācijas un kadastra datu aktualizācijas noteikumi” 173.punktu zemes ierīcības izstrādes laikā piešķirts kadastra apzīmējums atbilstoši zemes ierīkotāja pieprasījumam, zemes platība „cits zemes lietojums” projekta teritorijā nav norādāma.  16. Noteikumi Nr.288 paredzēja – ja vietējā pašvaldība apstiprina zemes ierīcības projektu, tā nepieciešamības gadījumā izdod divu veidu administratīvos aktus – par adreses piešķiršanu un nekustamā īpašuma lietošanas mērķa noteikšanu vai maiņu. Tomēr minētie lēmumi nav vienīgie, kas būtu jāpieņem. Piemēram, ja viena no projektētajām zemes vienībām ir starpgabals Publiskas personas mantas atsavināšanas likuma izpratnē, par ko vietējā pašvaldība pieņēmusi attiecīgu lēmumu, taču pēc robežu pārkārtošanas tā neatbilst starpgabala statusam, vietējai pašvaldībai būtu jāpieņem lēmums par starpgabala statusa atcelšanu (lēmumā norādot, ka attiecīgas lēmums stājas spēkā ar brīdi, kad Kadastra informācijas sistēmā reģistrēti attiecīgie zemes kadastrālās uzmērīšanas dokumenti). Līdz ar to noteikumu projekta 28.3.apakšpunktā tiek paredzēta arī šāda lēmuma pieņemšana, kā arī noteikumu projekta 28.punkta ievaddaļā iekļauta vispārīga norma par vietējās pašvaldības pieņemamiem lēmumiem vienlaicīgi ar zemes ierīcības projekta apstiprināšanu. Šādas normas iekļaušana veicinās savlaicīgu attiecīgu lēmumu pieņemšanu, tādējādi juridisko pusi sakārtojot atbilstoši faktiskajai situācijai.  17. Noteikumu projekta 37.punktā noteikts zemes ierīcības projektā attēlojamās un parādāmās informācijas apjoms. Atbilstoši noteikumu projekta 37.4.apakšpunktam zemes ierīcības projektā attēlojamas būves kontūras, ja to atrašanās vieta ietekmē zemes ierīcības projekta risinājumu. Lai gan saskaņā ar noteikumu projekta 7.1. un 7.2.apakšpunktu projektēto zemes vienību robeža var šķērsot būvi, ja būvi iespējams sadalīt atbilstoši būvspeciālista atzinumam, vai tad, ja būve ir lineāra inženierbūve, tomēr praksē sastopami gadījumi, ka lineāra inženierbūve ietekmē zemes ierīcības projekta risinājumu. Ņemot vērā minēto, atbilstoši noteikumu projekta 37.4.apakšpunktam zemes ierīcības projekta grafiskajā daļā attēlojamas jebkādas būves, kas ietekmē projekta risinājumu, tai skaitā lineāra inženierbūve.  18. Zemes ierīcības likumā līdz 2015.gada 31.decembrim bija noteikts, ka viens no apstiprinātā zemes ierīcības projekta eksemplāriem glabājas vietējā pašvaldībā, otrs – Valsts zemes dienesta arhīvā, savukārt trešais tiek nodots zemes ierīkotājam vai ierosinātājam. Tā kā zemes ierīcības projekta glabāšanas un izsniegšanas kārtība ir nosakāma Ministru kabineta noteikumos, tad attiecīgs regulējums tiek iekļauts noteikumu projekta 47., 48. un 49.punktā. Noteikumu projekta 47.punkts paredz, ka Valsts zemes dienestam nosūtāms tikai vietējās pašvaldības lēmums par zemes ierīcības projekta apstiprināšanu bez zemes ierīcības projekta, jo Valsts zemes dienests praksē vairs manuāli neveic zemes vienību pirmsreģistrāciju pēc apstiprinātā zemes ierīcības projekta saņemšanas Valsts zemes dienesta arhīvā, bet tā tiek veikta automātiski, zemes ierīkotājam veicot pieprasījumu portālā www.kadastrs.lv. Līdz ar to zemes ierīcības projekta uzglabāšanai Valsts zemes dienestā nav praktiskās pielietojamības. Vietējās pašvaldības lēmums par zemes ierīcības projekta apstiprināšanu Valsts zemes dienestam nepieciešams, lai zemes ierīcības projekta īstenošanas noslēgumā (pēc zemes kadastrālās uzmērīšanas) būtu iespējams nodrošināt vienas pieturas aģentūras principu un Kadastra informācijas sistēmas un zemesgrāmatas datu integrāciju tajos gadījumos, ja tiek veikta zemes vienības sadalīšana vairākās zemes vienībās viena nekustamā īpašuma sastāvā. Saskaņā ar publiski pieejamajā Vides aizsardzības un reģionālās attīstības ministrijas 2013.gada oktobra pētījumā „Labas pārvaldības principu nodrošināšanu publisko pakalpojumu sniegšanā” paustajiem ieteikumiem informācijas apmaiņa starp valsts (t.sk. pašvaldības) iestādēm organizējama tikai elektroniskā veidā ar mērķi nodrošināt labas pārvaldības praksi. Tādējādi minētais noteikumu projekta punkts paredz noteikt prasību vietējām pašvaldībām lēmumu par zemes ierīcības projekta apstiprināšanu Valsts zemes dienestam nodot elektroniskā formā. Savukārt noteikumu projekta 49.punkts paredz noteikt, ka apstiprinātais zemes ierīcības projekts vietējā pašvaldībā glabājams vismaz līdz Zemes ierīcības likumā noteiktajam zemes ierīcības projekta īstenošanas termiņam, kas ir četri gadi kopš tā apstiprināšanas, jo Ministru kabineta 2011.gada 27.decembra noteikumu Nr.1019 „Zemes kadastrālās uzmērīšanas noteikumi” 32.2.apakšpunkts paredz pienākumu vietējai pašvaldībai izsniegt zemes ierīcības projekta grafisko daļu pēc zemes kadastrālajā uzmērīšanā sertificētas personas vai komercsabiedrības, kas nodarbina vismaz vienu mērnieku, pieprasījuma. Tādējādi no minētās normas izrietēs, ka vietējai pašvaldībai būs tiesības noteikt arī garāku zemes ierīcības projekta glabāšanas termiņu.  19. Noteikumi Nr.288 paredzēja, ka zemes ierīcības projekta izstrādei kā kartogrāfisko pamatni izmanto aktuālu zemes robežu plānu, izņemot gadījumu, ja zemes ierīcības projektu izstrādā valstij vai pašvaldībai piekrītošai zemes vienībai (tātad zemei, uz kuru īpašuma tiesības nav nostiprinātas zemesgrāmatā), kad kā kartogrāfisko pamatni izmanto Kadastra informācijas sistēmas telpiskos datus (kadastra karti) (turpmāk – pirmais gadījums).  Savukārt, ja valsts vai pašvaldība īpašuma tiesības uz zemi nostiprinājusi zemesgrāmatā atbilstoši likuma „Par valsts un pašvaldību zemes īpašuma tiesībām un to nostiprināšanu zemesgrāmatās” 13.panta pirmās daļas 3.punktam, t.i., pamatojoties uz Valsts zemes dienesta izsniegto informāciju no Kadastra informācijas sistēmas telpiskajiem datiem (kadastra karti), tad pirms zemes ierīcības projekta izstrādes, lai ievērotu noteikumu Nr.288 nosacījumus par zemes ierīcības projekta kartogrāfiskās pamatnes izmantošanu, bija jāveic zemes kadastrālā uzmērīšana, robežu plāna izgatavošana un reģistrēšana Kadastra informācijas sistēmā (turpmāk – otrais gadījums).  Tā kā pirmajā gadījumā pieļaujama kadastra kartes kā kartogrāfiskās pamatnes izmantošana, prasība otrajā gadījumā pirms zemes ierīcības projekta izstrādes veikt zemes kadastrālo uzmērīšanu nav samērīga un atstāj negatīvu ietekmi uz valsts un vietējās pašvaldības budžetu, līdz ar to noteikumu projekta 36.punkts paredz noteikt kadastra kartes izmantošanu kā izvēles iespēju abos iepriekš norādītajos gadījumos un neuzliek par pienākumu otrajā gadījumā veikt zemes kadastrālās uzmērīšanas darbus pirms zemes ierīcības projekta izstrādes.  20. Noteikumu projekta 41.punkts paredz zemes ierīcības projekta grafiskajā daļā norādīt ne tikai apgrūtinājumus, bet pēc ierosinātāja pieprasījuma arī apgrūtinājumus izraisošos objektus, kas ierosinātājam atvieglotu zemes ierīcības projekta grafiskās daļas uztveri. Līdzīga prasība ir noteikta zemes kadastrālās uzmērīšanas procesā – apgrūtinājuma plāna sagatavošanā.  Noteikumi Nr.288 paredzēja, ka apgrūtinājumi katram objektam attēlojami kā vienlaidus teritorija visā projektētajā teritorijā, jo, kā jau minēts iepriekš, savulaik bija iecerēts, ka zemes ierīcības projekts būs viens no informācijas avotiem Aizsargjoslu datu bāzes datu uzpildei, un minētās uzpildes nodrošināšanai bija jānosaka prasība katram objektam noteikt vienu apgrūtinātu teritoriju. Šobrīd nepieciešamība pēc šādas prasības nav, turklāt daļa zemes ierīkotāju ir norādījuši, ka praksē ērtāk apgrūtinājumus attēlot atsevišķi katrai projektētajai zemes vienībai, nevis visai projektētajai teritorijai. Līdz ar to noteikumu projekta 42.punkts paredz noteikt zemes ierīkotājiem izvēles iespēju – apgrūtinājumu attēlot kā vienlaidus teritoriju visā projektētajā teritorijā vai katrai projektētajai zemes vienībai atsevišķi.  Projekta grafiskajā daļā lietojamo apzīmējumu specifikācijā norādīts, ka apgrūtinājuma līnijas krāsa projekta grafiskajā daļā sakrīt ar Ministru kabineta 2011.gada 27.decembra noteikumu Nr.1019 „Zemes kadastrālās uzmērīšanas noteikumi” 15.pielikuma 15.punktā norādīto krāsu. Līdz ar to, ja, piemēram, projektēto zemes vienību teritorijā atradīsies vairāki apgrūtinājumi un to robežas pārklāsies, var veidoties situācija, kad zemes ierīcības projekta pārskatāmība portatīvā dokumenta formātā (PDF) būs apgrūtināta. Ņemot vērā minēto, lai nodrošinātu projekta grafiskās daļas pārskatāmību, gadījumos, kad apgrūtinājumu robežas pārklājas, projekta grafiskajā daļā apgrūtinājumi attēlojumi ar iznesumu, ko paredz noteikumu projekta 37.8.apakšpunkts, nosakot, ka apgrūtinājumus katram objektam var attēlot ne tikai kā noslēgtu kontūru, norādot konkrētā apgrūtinājuma kārtas numuru apgrūtinājuma teritorijā pie tā robežas, bet arī ar iznesumu.  21. Noteikumu projekta 50.punkts paredz iespēju zemes ierīcības projektu, par kura izstrādi vietējā pašvaldība ir lēmusi pirms šī noteikumu projekta spēkā stāšanās, izstrādāt atbilstoši šim noteikumu projektam vai noteikumiem Nr.288.  Vienotā paketē ar šo noteikumu projektu virzītie grozījumi Ministru kabineta 2012.gada 10.janvāra noteikumos Nr.47 „Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu” (VSS - 318) paredz, ka vietējām pašvaldībām informācija par projektētajām zemes vienībām piešķirtajiem lietošanas mērķiem ir jānodod automatizēti. Šo grozījumu spēkā stāšanās ir plānota 2017.gada 1.janvārī. Lai minētās prasības izpilde būtu iespējama, zemes ierīcības projektiem ir jāsatur informācija par projektēto zemes vienību kadastra apzīmējumiem, taču šī prasība nebija iekļauta noteikumos Nr.288. Tas nozīmē, ka noteikumu Nr.288 regulējumu nebija iespējams piemērot pēc grozījumu Ministru kabineta 2012.gada 10.janvāra noteikumos Nr.47 „Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu” (VSS - 318) spēkā stāšanās brīža – 2017.gada 1.janvāra. Lai nodrošinātu pakāpenisku attiecīgās programmatūras ieviešanu automatizēto procedūru piemērošanai un no 2017.gada 1.janvāra iespēju visām pašvaldībām informāciju par projektētajām zemes vienībām piešķirtajiem lietošanas mērķiem nodot automatizēti, kā to paredzēs grozījumi Ministru kabineta 2012.gada 10.janvāra noteikumos Nr.47 „Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu” (VSS - 318), noteikumu projekta 51.punktā noteikts, ka, pabeidzot zemes ierīcības projekta izstrādi atbilstoši Ministru kabineta 2011.gada 12.aprīļa noteikumiem Nr.288 „Zemes ierīcības projekta izstrādes noteikumi”, zemes ierīcības projekta grafiskajā daļā jābūt norādītiem ne tikai esošo zemes vienību kadastra apzīmējumiem, bet arī plānoto zemes vienību kadastra apzīmējumiem. Minētais noteikumu projekta 51.punkta nosacījums ļauj izvairīties no termiņu noteikšanas, kādā pabeidzama tādu zemes ierīcības projektu izstrāde, par kuriem pašvaldība būs izdevusi administratīvo aktu par projekta izstrādi līdz šī noteikumu projekta spēkā stāšanās dienai.  22. Noteikumu projekta 17.2.5.apakšpunkts paredz noteikt, ka zemes ierīkotājs zemes ierīcības projekta izstrādei nepieciešamo informāciju par apgrūtinātajām teritorijām un aizsargjoslu izraisošajiem objektiem un to robežām iegūs no Apgrūtināto teritoriju informācijas sistēmas. Tā kā informācijas izsniegšana no minētās sistēmas šobrīd vēl netiek nodrošināta, noteikumu projekta 53.punkts paredz noteikt, ka informāciju no Apgrūtināto teritoriju informācijas sistēmas sāk izsniegt Apgrūtināto teritoriju informācijas sistēmas likumā noteiktajā termiņā, kas šobrīd ir 2018.gada 1.janvāris. Piebilstams, ka minētais termiņš attiecībā uz atsevišķām apgrūtinātām teritorijām var tikt pārcelts par vienu gadu agrāk, ja tiks pieņemts Satiksmes ministrijas virzītais 2015.gada 17.decembra Valsts sekretāru sanāksmē (prot. Nr.49., 18.§, VSS-1366) izsludinātais likumprojekts „Grozījumi Apgrūtināto teritoriju informācijas sistēmas likumā”, kas paredz, ka atsevišķu Apgrūtināto teritoriju informācijas sistēmā reģistrējamo datu pirmreizēja iesniegšana jāveic līdz 2016.gada 31.decembrim, bet minēto datu sagatavošana un izsniegšana tiks nodrošināta no 2017.gada 1.janvāra.  Vienlaicīgi noteikumu projekta 17.punktā tiek saglabāta noteikumos Nr.288 ietvertā iespēja zemes ierīkotājam nepieciešamo informāciju iegūt arī no datu turētājiem – Dabas aizsardzības pārvaldes, Valsts kultūras pieminekļu aizsardzības inspekcijas, ārējo inženiertīklu un inženierbūvju turētājiem un valsts sabiedrības ar ierobežotu atbildību „Zemkopības ministrijas nekustamie īpašumi”. Savukārt, atšķirībā no noteikumu Nr.288 regulējuma, noteikumu projekta 13.5.apakšpunkts paredz noteikt, ka informāciju par tām vietējās pašvaldības teritorijas plānojumā noteiktajām aizsargjoslām (aizsardzības zonām), kuru attēlošana nebija iespējama izvēlētajā kartes (plāna) mērogā, vietējā pašvaldība iekļauj zemes ierīcības projekta izstrādes nosacījumos, nevis zemes ierīcības projekta izstrādes laikā izsniedz pēc zemes ierīkotāja atsevišķa pieprasījuma. Tādējādi tiek saīsināts zemes ierīcības projekta izstrādes laiks, jo zemes ierīkotājam nebūs atkārtoti jāvēršas pašvaldībā. |
| 3. | Projekta izstrādē iesaistītās institūcijas | Tieslietu ministrija (Valsts zemes dienests), Vides aizsardzības un reģionālās attīstības ministrija, Satiksmes ministrija, valsts akciju sabiedrība „Latvijas Valsts ceļi”, valsts sabiedrība ar ierobežotu atbildību „Zemkopības ministrijas nekustamie īpašumi”, valsts akciju sabiedrība „Latvijas Dzelzceļš”, Valsts kultūras pieminekļu aizsardzības inspekcija, Dabas aizsardzības pārvalde, Latvijas Mērnieku biedrība, Latvijas Kartogrāfu un ģeodēzistu asociācija, Latvijas Lauksaimniecības universitāte, Cēsu novada dome, Rīgas pilsētas dome un Jūrmalas pilsētas dome. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmēs ierosinātājus (zemes vienības īpašniekus, vai, ja tādu nav, tiesiskos valdītājus, vai, ja tādu nav, lietotājus), zemes ierīkotājus, vietējās pašvaldības un institūcijas, kas sniedz zemes ierīcības projekta izstrādes nosacījumus un saskaņo zemes ierīcības projektu.  Tāpat noteikumu projekts ietekmēs arī Valsts zemes dienestu. |
| 2. | Tiesiskā regulējuma ietekme uz tautsaimniecību un administratīvo slogu | Ierosinātājiem un zemes ierīkotājiem samazināsies zemes ierīcības projekta izstrādes termiņi, kā arī izmaksas, gan tādēļ, ka tiek mazināts zemes ierīcības projekta saskaņotāju loks, gan tādēļ, ka tiek radīta iespēja zemes ierīcības projektu sagatavot, saskaņot un iesniegt apstiprināšanai vietējai pašvaldībai elektroniskā formā.  Noteikumu projektā noteiktos gadījumos, izstrādājot grozījumus zemes ierīcības projektā, nevis jaunu zemes ierīcības projektu, kā arī izstrādājot zemes ierīcības projektus vienkāršotā kārtībā, samazināsies administratīvais slogs vietējām pašvaldībām.  Administratīvais slogs samazināsies, jo Valsts zemes dienestā vairs nebūs jāsaņem atzinums par zemes ierīcības projekta grafisko daļu. Administratīvais slogs samazināsies 72 024 *euro* apmērā.  Pieņēmumi:  Vidējie ceļa izdevumi no Rīgas (pārvietojas ar sabiedrisko transportu vai automašīnu un izmanto stāvvietu) 5 *euro* – 20% gadījumos.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) 6 *euro* – 80% gadījumos.  Vidējā vienas stundas darba likme Latvijā 2014.gadā – 4,60 *euro*.  Patērētais laiks atzinuma saņemšanai, tai skaitā, pārvietošanās laiks – 2 h.  Bankas komisija par maksājumu – 0,30 *euro* (komisijas maksa par pārskaitījumu internetbankā) – 80% atzinumu pieprasījumos, 2 *euro* – 20% pieprasījumos.  Patērētais laiks maksājumu veikšanai – internetbankā 15 min., bankas filiālē – 1 h. Aptuveni 80% izziņu tiek apmaksāts uz vietas, 20% personas maksāja internetbankā.  Maksa par atzinuma saņemšanu 24,76 *euro*.  Izsniegtie atzinumi 2014.gadā ir 1781 gab.   |  |  |  |  |  |  |  | | --- | --- | --- | --- | --- | --- | --- | | Atzinumu skaits | Maksas pakalpojuma cena *euro* | Transporta izmaksas *euro* | Bankas maksājumu izmaksas *euro* | Patērētā laika vidējās izmaksas *euro* | Vidējās viena atzinuma administratīvā sloga izmaksas *euro* | Kopējās administratīvā sloga radītās izmaksas *euro* | | 1781 | 44 169 | 10 330 | 1 140 | 16 385 | 40 | 72 024 | |
| 3. | Administratīvo izmaksu monetārs novērtējums | Izvērtējot gadījumus, kad zemes ierīkotājiem nebūs jāpieprasa Valsts zemes dienestam atzinums par nekustamā īpašuma objekta apgrūtinājumu atbilstību normatīvajos aktos noteiktajām datu sagatavošanas tehniskajām prasībām un zemes vienību robežu atbilstību Kadastra informācijas sistēmas datiem pirms zemes ierīcības projekta apstiprināšanas vietējā pašvaldībā (Valsts zemes dienesta maksas pakalpojums), Valsts zemes dienests atbilstoši paplašinātam standarta izmaksu modelim aprēķināja administratīvo izmaksu samazinājumu 44 169 *euro* apmērā.  Datu prasības (atzinuma sniegšanai) vērtība:  (*samaksa* x *laiks*) x (*n* x *biežums*) = (12,40 x 2) x (1 x 1781) = 44 169 *euro.*  Kur:  *samaksa* = par pamatu ņemta Valsts zemes dienesta atzinumu sniegšanā iesaistīto darbinieku vidējā stundas tarifa likme 2014.gadā (5,80 *euro*/h) un darba vietas izmaksas 6,60 *euro* par vienu atzinumu.  *laiks* = atzinuma iesniegšanai patērētais laiks h.  *n* = skartā kopa/populācija ir 1, jo atzinums jāsniedz vienai institūcijai.  *biežums* = 1781, jo 2014.gadā tika sniegts 1781 atzinums. |
| 4. | Cita informācija | Valsts zemes dienesta faktiskie ieņēmumi no maksas pakalpojuma par atzinumu izsniegšanu vidēji gadā ir 44 169 *euro*.  2016.gada 11.janvārī stājās spēkā Ministru kabineta 2015.gada 22.decembra noteikumi Nr.787 “Valsts zemes dienesta maksas pakalpojumu cenrādis un samaksas kārtība”, ar kuriem tika apstiprināts jauns Valsts zemes dienesta maksas pakalpojumu cenrādis. Tajā ir ietverti arī jauni maksas pakalpojumi (piemēram, kadastra ģeotelpisko datu pārlūkošanas e-pakalpojumi Latvijas Ģeotelpiskās informācijas aģentūras plānotajam Ģeoportālam un citi), kuru izpildei tiks piesaistīti iepriekš atzinumu izsniegšanā iesaistītie darbinieki. Tā rezultātā plānots gūt ieņēmumus līdzvērtīgā apmērā un finansiālā ietekme uz budžetu neveidosies. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienotā paketē ar noteikumu projektu virzāmi grozījumi Ministru kabineta 2012.gada 10.janvāra noteikumos Nr.47 “Noteikumi par Nekustamā īpašuma valsts kadastra informācijas sistēmas uzturēšanai nepieciešamās informācijas sniegšanas kārtību un apjomu” (VSS-318).  Grozījumi minētajos noteikumos izdarāmi, lai veicinātu anotācijas I sadaļas 2.punkta 11.apakšpunktā minētās automatizētās procedūras pielietošanu, paredzot pienākumu vietējām pašvaldībām datus par zemes ierīcības projektā projektētajai zemes vienībai piešķirto nekustamā īpašuma lietošanas mērķi nodot Valsts zemes dienestam tikai tiešsaistes datu pārraides režīmā, nevis elektroniskā vai papīra formā. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par sabiedrības pārstāvjiem, kas piedalījušies noteikumu projekta izstrādē, informāciju skatīt anotācijas I sadaļas 3.punktā.  Informācija par projektu un sabiedrības līdzdalības aktivitātēm ir ievietota Valsts zemes dienesta, Tieslietu ministrijas un Valsts kancelejas tīmekļa vietnēs.  Par izmaiņām zemes ierīcības projekta izstrādē:  1) nozares speciālisti informēti Latvijas Mērnieku biedrības ikgadējā biedru sapulcē 2016.gada 18.martā;  2) visas pašvaldības informētas Valsts zemes dienesta organizētajās Reģionu dienās 2016.gada martā.  Pēc noteikumu projekta stāšanās spēkā Valsts zemes dienests:  1) organizēs bezmaksas seminārus nozares speciālistiem un pašvaldību darbiniekiem, kuros informēs par zemes ierīcības projekta izstrādes procesu, zemes ierīcības projekta elektronisko apriti, un citiem interesējošiem jautājumiem, kas saistīti ar izmaiņām zemes ierīcības projekta izstrādē;  2) savā tīmekļa vietnē sadaļā “Informācija profesionāļiem” ievietos informāciju par zemes ierīcības procesu un aktuālajiem jautājumiem. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1apakšpunktam jebkurš sabiedrības pārstāvis no 2016.gada 18.februāra līdz 2016.gada 3.martam varēja rakstiski sniegt viedokli (iebildumus un priekšlikumus) par projektu, to iesniedzot Valsts zemes dienestā vai nosūtot uz elektroniskā pasta adresi sabiedribas.lidzdaliba@vzd.gov.lv. |
| 3. | Sabiedrības līdzdalības rezultāti | Viedoklis ar 47 iebildumiem tika saņemts no sabiedrības ar ierobežotu atbildību “Latvijasmernieks.lv”. Sabiedrības ar ierobežotu atbildību “Latvijasmernieks.lv” viedoklis tika izvērtēts, pirms noteikumu projekta izsludināšanas Valsts sekretāru sanāksmē 32 iebildumi tika pilnībā ņemti vērā, četri iebildumi daļēji ņemti vērā, pieci iebildumi netika ņemti vērā, kā arī sešos gadījumos izvērtēts attiecīgais jautājums un sniegts skaidrojums. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts zemes dienests, vietējās pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta ietekme uz Valsts zemes dienesta uzdevumu – sniegt atzinumu par zemes ierīcības projektiem normatīvajos aktos noteiktajos gadījumos, ir norādīta anotācijas II sadaļas 2.punktā. Esošie cilvēkresursi tiks pielietoti citu Valsts zemes dienesta funkciju un uzdevumu efektīvākai un kvalitatīvākai nodrošināšanai.  Jaunas institūcijas netiek veidotas. Esošu institūciju likvidācija vai reorganizācija netiek plānota. |
| 3. | Cita informācija | Nav. |

Anotācijas III un V sadaļa – noteikumu projekts šīs jomas neskar.

Iesniedzējs:

tieslietu ministrs Dzintars Rasnačs

30.06.2016. 15:51

6392

J.Mierkalne

67038681, judite.mierkalne@vzd.gov.lv